CELEX: 32017D1937
Language: bg
Date: 2017-07-11 00:00:00
Title: Решение (ЕС) 2017/1937 на Съвета от 11 юли 2017 година за подписване, от името на Европейския съюз, и временно прилагане на Договора за създаване на Транспортната общност

27.10.2017   
               
               
                  BG
               
               
                  Официален вестник на Европейския съюз
               
               
                  L 278/1
               
            РЕШЕНИЕ (ЕС) 2017/1937 НА СЪВЕТА
      от 11 юли 2017 година
      за подписване, от името на Европейския съюз, и временно прилагане на Договора за създаване на Транспортната общност
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз, и по-специално член 91 и член 100, параграф 2, във връзка с член 218, параграф 5 от него,
      като взе предвид предложението на Европейската комисия,
      като има предвид, че:
      
                  (1)
               
               
                  На 12 юни 2008 г. и на 9 октомври 2009 г. Съветът разреши на Комисията да започне преговори от името на Европейския съюз с Република Албания, бившата югославска република Македония, Босна и Херцеговина, Косово (*1), Република Сърбия и Черна гора (наричани по-долу „страните от Югоизточна Европа“) относно Договор за създаване на Транспортната общност (наричан по-долу „Договорът за Транспортната общност“).
               
            
                  (2)
               
               
                  Преговорите приключиха успешно с парафирането на Договора за Транспортната общност от всички страни от Югоизточна Европа.
               
            
                  (3)
               
               
                  Договорът за Транспортната общност насърчава допълнително развитието на транспорта между Съюза и страните от Югоизточна Европа въз основа на разпоредбите на достиженията на правото на Съюза.
               
            
                  (4)
               
               
                  Подписването на Договора за Транспортната общност не засяга позициите на държавите членки по отношение на статуса на Косово, които се определят в съответствие с тяхната национална практика и международното право. Никое от понятията, изразите или определенията, използвани в настоящото решение или в Договора за Транспортната общност, включително в приложенията и протоколите към него, не съставлява признаване на Косово като независима държава от страна на Съюза, нито признаване на Косово като такава от страна на отделни държави членки, които досега не са предприели подобно действие.
               
            
                  (5)
               
               
                  При получаване на документи, издадени от органите на Косово съгласно Договора за Транспортната общност, може да се прилагат вътрешните процедури на държавите членки.
               
            
                  (6)
               
               
                  Договорът за Транспортната общност следва да бъде подписан.
               
            
                  (7)
               
               
                  За да може ползите от Договора за Транспортната общност да се проявят възможно най-бързо, той следва да се прилага временно до приключване на процедурите, необходими за влизането му в сила,
               
            ПРИЕ НАСТОЯЩОТО РЕШЕНИЕ:
      Член 1
      Разрешава се подписването, от името на Европейския съюз, на Договора за създаване на Транспортната общност при условие за сключването му.
      Текстът на Договора за Транспортната общност е приложен към настоящото решение.
      Член 2
      Председателят на Съвета е оправомощен да посочи лицето(-ата), упълномощено(-и) да подпише(-ат) Договора за Транспортната общност от името на Съюза.
      Член 3
      Договорът за Транспортната общност се прилага временно в съответствие с член 41, параграф 3 от него от деня на подписването му до влизането му в сила.
      Член 4
      Настоящото решение влиза в сила в деня на приемането му.
      
         Съставено в Брюксел на 11 юли 2017 година.
         
            
               За Съвета
            
            
               Председател
            
            M. MAASIKAS
         
      
      
         (*1)  Това название не засяга позициите по отношение на статуса и е съобразено с Резолюция 1244 (1999) на Съвета за сигурност на Организацията на обединените нации и становището на Международния съд относно обявяването на независимост от страна на Косово.